b'\n_START_ARTICLE_\nPer Stenius\n_START_PARAGRAPH_\nPer Anders Stenius (21. marraskuuta 1922 Helsinki \xe2\x80\x93 18. kes\xc3\xa4kuuta 2014 Helsinki) oli suomalainen taidemaalari, taideteoreetikko ja runoilija. H\xc3\xa4n opiskeli Vapaassa taidekoulussa 1945\xe2\x80\x931947.\n_START_SECTION_\nSteniuksen taiteesta\n_START_PARAGRAPH_\nStenius aloitti kubistina. H\xc3\xa4n maalasi my\xc3\xb6s paljon Intiaan ja Lappiin liittyvi\xc3\xa4 maisemat\xc3\xb6it\xc3\xa4. Luonteenomaista niille on v\xc3\xa4riasteikon vaaleus, siniharmaus._NEWLINE_Maisemansa Stenius kuin kutoi kokoon viivoilla ja linjoilla. Esitt\xc3\xa4v\xc3\xa4 kerros saa niiss\xc3\xa4 usein p\xc3\xa4\xc3\xa4lleen lasia muistuttavan mosaiikkimaisen kerrosrakenteen, jonka l\xc3\xa4pi aihe  heijastuu. H\xc3\xa4nell\xc3\xa4 oli tapana fasetoida aiheensa pohjalle huolellisesti. H\xc3\xa4n pilkkoi maisemansa huolellisesti tasapainotetulla v\xc3\xa4riasteikolla \xe2\x80\x93 tapa, jonka on katsottu juontuvan Paul C\xc3\xa9zannesta. Juonteen tarjoaa mahdollisesti my\xc3\xb6s ruotsalainen Carl Fredrik Hill, josta Stenius teki hiilipiirroksen vuonna 1955. Hill oli suuri maisemamaalari ja varhainen impressionisti._NEWLINE_Stenius teki litografioita, vesiv\xc3\xa4ri-, lyijykyn\xc3\xa4-, tussi- ja \xc3\xb6ljyv\xc3\xa4rit\xc3\xb6it\xc3\xa4.\n_START_SECTION_\nHistoria\n_START_PARAGRAPH_\nStenius matkusteli laajasti, vuodesta 1948 alkaen V\xc3\xa4limeren piiriss\xc3\xa4 ja my\xc3\xb6hemmin etenkin Intiassa. H\xc3\xa4n oli intialaisen kulttuurin ja filosofian yst\xc3\xa4v\xc3\xa4. Ensimm\xc3\xa4isen kerran h\xc3\xa4n matkusti Intiaan vuonna 1953. T\xc3\xa4m\xc3\xa4 tapahtui ennen kuin Intiasta tuli l\xc3\xa4nness\xc3\xa4 1960-luvulla muoti-ilmi\xc3\xb6. Stenius oli my\xc3\xb6s usein n\xc3\xa4hty vieras esimerkiksi Ester ja Jalo Sihtolan kodissa, joiden lahjoituskokoelmaan Ateneumille kuuluu yli 30 Steniuksen teosta. _NEWLINE_Useita Per Steniuksen teoksia on my\xc3\xb6s Amos Andersonin ja Saastamoisen s\xc3\xa4\xc3\xa4ti\xc3\xb6n kokoelmissa, sek\xc3\xa4 Imatran ja Joensuun taidemuseoissa. Stenius piti viimeisen n\xc3\xa4yttelyns\xc3\xa4 84-vuotiaana Galleria Bulevardissa syksyll\xc3\xa4 2006.'